  Майя Бывальцева 5-тӥ южтолэзе Удмуртиысь Йӧскалык лыдӟетъюртын (Удмурт урам, 264) «Удмурт шаер» клублэн пумиськоназ удмурт кылбурчиез Иосиф Ивановез буре ваёнлы сӥзем литература ӝыт ортчоз. Со сярысь ужъюртлэн пресс-службаез ивортэ. Ужрад Гожъясьлэн дунневыл нуналэзлы тупатэмын, со арлы быдэ 3-тӥ южтолэзе пусйиське. Пумиськонын ужъюлтошез но эшез сярысь тодэ ваёнъёссэ Удмуртиысь калык гожъясь, Калыккуспо ПЕН-клублэн ёзчиез Вячеслав Ар-Серги шараялоз. Иосиф Ивановлэн журналист но редактор луыса ужамез пумысен УдГУ-ысь журналистикая кафедраысь доцент Александр Шкляев вералоз. Атаез сярысь – нылыз, УдГУ-ысь Удмурт кылосбуръя, финно-угроведениея но журналистикая институтлэн кивалтӥсезлэн воштӥсез Ангелина Сидорова. Кылбурчилэсь ужъёссэ Лира нунокез лыдӟоз. Удмурт бард Николай Мерзляков Иосиф Ивановлэн кылбурезъя гожтэм выль кырӟанэныз тодматоз. Ужрадлы кылбурчилэн книгаосыныз но бичетъёсыныз, солэн улон но творчествоез сярысь публикациосын адӟытон радъялозы. Тодэ вайытом, 21-тӥ тулыспалэ 2017-тӥ арын Алнашын Иосиф Ивановлы буре ваён пул усьтӥзы. Ужрад удмурт кылын мыноз, пыронэз вань мылкыд карисьёс понна эркын. ВАТСАН Иосиф Зотович Иванов 1953-тӥ арын 5-тӥ гудырикошконэ Алнаш ёросысь Улын Котныр гуртын вордскиз. Нырысетӥ кылбуръёссэ 50 ар талэсь азьло «Алнаш колхозник» газетын печатлазы. Азьланяз солэн даслэсь трос книгаосыз потозы. Удмурт кун университетысь кылосбуръя факультетэз йылпумъямез бере Иосиф Иванов гурт клубъёсын, библиотекаын, школаын физикая но физкультурая дышетӥсь луыса ужаз. 1980-тӥ арын сое удмурт кылын потӥсь «Алнашский колхозник» газетэ редакторлы воштӥсе пуктӥзы. Нош 1985-тӥ арын пӧсьтолэзе газетлы валтӥсь редакторе юнматӥзы. Тегъёс: Лулчеберет Ижкар Удмуртия гожъясьёс Йӧскалыклыдӟетъюрт кылбурет  